Whoopi Goldberg

**Whoopi Goldberg** (börgerlich *Caryn Elaine Johnson*; * 13. November 1955 in New York City, USA) is en US-amerikaansche Schauspelersche, Singersche un Komikerin.

## Leven un Loopbahn
Whoopi Goldberg hett al mit 8 Johren op de Bühn stahn. Ehr Ansinnen, Karriere op dat Dorstellerische Rebeet to maken is utgahn vun ehr Vörbild Nichelle Nichols, de in de Feernsehreeg Star Trek as Kommunikatschoonsoffizier Lt. Uhura bekannt worrn is.

Nadem se as Stand-up-Komikerin int Rebeet vun de San Francisco Bay anfungen hett, hett sik Whoopi Goldberg de Een-Fro-Show *The Spook Show* (op platt *De Spöök-Show*) utdacht. Dormit wunn se Acht vun Mike Nichols, de disse Show ann Broadway rutbringen de. Dorna stünn se vun’n 24. Oktober 1984 bit to’n 10. März 1985 in ehr egen Show *Whoppi Goldberg* 156 mol in utverköffte Vörstellen op de Bühn. Dormit hett se sik den eersten Tony Award un en Theatre World Award sekert.

Mit den Film güng dat bi ehr los mit ehr Rull as *Celie* in den Film *The Colour Purple* vun Steven Spielberg, de op den gliek nöömten Roman vun Alice Walker baseert. För disse Rull is se 1986 för den Oscar as beste Dorstellersche nomineert worrn. In’n Ansluss doran is se eerst mol wedder torüch na’n Broadway gahn, woneem se wedder in utverköffte Een-Personen-Shows optreden is.

In den gröttsten Deel vun ehr Filmen in de 1980er Johren hett se starke Fronslüüd speelt in licht kummediantische Rullen as in *Burglar*, *Fatal Beauty* oder *Jumpin’ Jack Flash*, mitünner aver ok in familienorienteerte Filmen as *Clara’s Heart*.

As se de Gefahr sehn hett, dat se ut de Köpp vun de Apenlichkeit wedder verswinnen künn, hett se ehr Karriere wedderbeleevt mit de Rull as swinnelische Spökenkiekerin in den Film Film *Ghost*, de Kuntakt opnimmt to en,l de dood bleven is. För disse Rull is se 1990 mit den Oscar as beste Nevendorstellersche uttekent worrn. Ehr Ansehen as beropen Schauspelersche hett se 1992 faster maakt mit *Sister Act*, in den se en Clubsingesche spelen de, de in en Klooster versteken warrn müss un dor den Chor wedder op Vördermann bröcht hett. Bekannt is se vele Lüüd ünner annern ok dör ehr Gastrull as *Guinan* in de Feernsehreeg Star Trek: The Next Generation, de se jümmer wedder mol in tosamen 28 Episoden un twee Kinofilmen dorstellt hett.

Goldberg hett bit hüüt wiet mehr as 100 Filmrullen speelt, is tweemol för den Oscar nomineert wesen un hett em eenmol wunnen. Siet 1994 hett se de Oscar-Verlehen ok sülvst veer mol al modereeren dröfft. Ehr egen Sitcom mit den Titel *Whoopi* is in’n April 2004 na blots een Staffel afsett worrn, wieldat de Tospruch vun de Tokiekers fehlen de. In’n September 2007 hett se de Steed vun Rosie O’Donnell in de US-Panelshow *The View* innahmen.

### Privatleven
1980 hett Whoopi Goldberg en Dochter to Welt bröcht, man de Eh vun den Vadder vun dat Kind güng noch in’t glieke Johr uteneen. 1986 hett se den hollännschen Kameramann David Claessen heiraadt, man ok de Eh is wedder scheedt worrn.

## Dit un dat
* Whoopi Goldberg is 1999 mit den Vanguard Award vun de *Gay and Lesbian Alliance Against Defamation* uttekent worrn för ehr bannige Ünnerstütten vun de Homosexuellen-Gemeenschop.
* An’n 17. September 2003 is se Botschopperin vun’n Goden Willen vun de UNICEF worrn.
* Se hett in ehrn Besitt en egen Hotel in New York City ünner den Naam *Le Mont Hotel*.
* Ehr Synchroonstimm op Hoochdüütsch is in meist all ehr Filmen de Schauspelersche Regina Lemnitz. Goldberg geev 2007 dat Enn vun ehr Schauspelerkarriere bekannt, man se will tokamen noch wieter as Moderatersche arbeiten.

## Filmografie (Utwahl)

## Utteken un Priesen
För ehr tallrieken Filmen hett Whoppi Goldberg bit 2008 achtundörtig Filmpriesen wunnen un weer noch wietere 37 mol nomineert. Wunnen hett se en grote Tall an beropen Priesen, as de nafolgen Utwahl wiest:
* 1985: den *[[NBR Award]]* in den Kategorie *Beste Schauspelersche* för *The Colour Purple*.
* 1986: den *[[Golden Globe]]* in den Kategorie *[[Golden Globe/Best Hööftdorstellerin – Drama|Best Hööftdorstellersche – Drama]]* för *The Colour Purple*.
* 1991: den *[[Oscar]]* in den Kategorie *[[Oscar/Best Nevendorstellerin|Beste Nevendorstellerin]]* för *Ghost*.
* 1991: den *[[Golden Globe]]* in den Kategorie *[[Golden Globe/Best Nevendorstellerin|Beste Nevendorstellersche]]* för *Ghost*
* 1991: den *[[Saturn-Pries|Saturn-Award]]* in den Kategorie *[[Saturn-pries för de beste Blangenrull vun en Fro|Best Blangenrull vun en Fro]]* för *Ghost*.
* 1991: den *[[American Comedy Award]]* in den Kategorie *Lustigste Nevendorstellersche in en Speelfilm* för *Ghost*.
* 1991: den *[[BAFTA Award]]* in den Kategorie *Beste Nevendorstellersche* för *Ghost*.
* 1991: den *[[Humanitarian Award]]*.
* 1993: den *[[American Comedy Award]]* in den Kategorie *Lustigste Dorstellersche in en Speelfilm* för *Sister Act*.
* 1993: den *[[ShoWest Award]]* in den Kategorie *Dorstellersche vun’t Johr*.
* 1994: den *[[Image Award]]* in den Kategorie *Rutragen Hööftdorstellersche in en Speelfilm* för *Sister Act*.
* 1999: den *[[Image Award]]* in den Kategorie *Rutragen Nevendorstellersche in en Speelfilm* för *How Stella Got Her Groove Back*.
* 1999: den *[[Vanguard Award]]*.
* 2001: ehrn Steern op’n *[[Walk of Fame]]*.
* 2001: den *[[Crystal Award]]*.
* 2003: den *[[Gracie]]* in den Kategorie *Best Filmproduzent* för *Strong Medicine*.
* 2004: den *[[Image Award]]* in den Kategorie *Rutragen Dorstellershe in en Feernsehreeg, Minireeg oder Drama-Spezial* för *Good Fences*.
* 2008: den *[[Vision Award]]* in den Kategorie *Best Dorstellen – Kummedie* för *The Word According to Whoopi*.

## Weblenken

* Literatur vun un över Whoopi Goldberg in de Düütschen Natschonalbökeree 
* Whoopi Goldberg in de Internet Broadway Database
* Profil vun ehr Arbeit as Botschoppersche vun UNICEF (eng.)